Predkladacia správa

Predkladaný materiál „- Nové znenie - návrh zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a o zmene a doplnení niektorých zákonov“(ďalej len „návrh zákona“) bol vypracovaný na základe Plánu legislatívnych úloh vlády SR na rok 2007. 

Materiál vypracovalo Ministerstvo školstva SR na základe „Zásad návrhu zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a o organizácii ústrednej štátnej správy v znení neskorších predpisov“, ktoré boli pripomienkované Radou vlády Slovenskej republiky pre vedu a techniku (ďalej len „Rada vlády“). Pripomienky členov Rady vlády boli zohľadnené pri vypracovávaní návrhu zákona. 

K obsahu materiálu:
	
Návrh zákona upravuje problematiku najmä: 
o	označovania organizácií výskumu a vývoja ako „centrum excelentnosti výskumu“,
o	kategórií špecializovaných organizácií pre vedu a techniku, ktoré sú zamerané hlavne na prenos výsledkov výskumu a vývoja do praxe,   
o	skvalitnenia poskytovania finančných prostriedkov prostredníctvom Agentúry na podporu výskumu a vývoja,
o	skvalitnenia procesu poskytovania prostriedkov prostredníctvom štátnych programov výskumu a vývoja a štátnych programov rozvoja infraštruktúry výskumu a vývoja,
o	zavedenia systému pravidelného hodnotenia organizácií výskumu a vývoja v Slovenskej republike pre poskytovanie účelových prostriedkov štátneho rozpočtu,
o	transponovania Smernice Rady 2005/71/ES z 12. októbra 2005 o osobitnom postupe prijímania štátnych príslušníkov tretích krajín na účely výskumu a vývoja,
o	poskytovania investičnej pomoci na výskum a vývoj.

Návrh zákona prešiel v dňoch 24. 10. – 14.11 2007 medzirezortným pripomienkovým konaním a vyhodnotenie pripomienok z neho je súčasťou materiálu. Z povinne pripomienkujúcich subjektov (pripokon1) nebola akceptovaná 1 zásadná pripomienka Ministerstva hospodárstva SR, ktorá je však po rokovaní Rady vlády SR pre vedu a techniku bezpredmetná, nakoľko problematika (odvetvové projekty), ktorej sa zásadná pripomienka týkala, bola z návrhu zákona vypustená. Z nepovinne pripomienkujúcich subjektov (pripokon2) bolo rozporové konanie uskutočnené so Slovenskou akadémiou vied a Zväzom priemyselných výskumných a vývojových organizácií.  Rozpory so Slovenskou akadémiou vied boli odstránené  na rozporovom konaní. Po úpravách materiálu vykonaných na základe pripomienok Legislatívnej rady vlády SR došlo k zmenám v ustanoveniam, ktoré boli predmetom rozporov so Zväzom priemyselných výskumných a vývojových organizácií. Na základe nového znenia týchto ustanovení sú rozpory so Zväzom priemyselných výskumných a vývojových organizácií bezpredmetné.

Materiál sa predkladá na rokovanie vlády Slovenskej republiky ako bezrozporový.

Návrh zákona bol dňa 22. novembra 2007 prerokovaný v Rade vlády Slovenskej republiky pre vedu a techniku a schválený s pripomienkami, ktoré boli všetky okrem jednej pripomienky zapracované do návrhu zákona. Nebola akceptovaná pripomienka týkajúca sa zmeny označenia „špecializované“ v názve „špecializované organizácie výskumu a vývoja“. Nebol nájdený adekvátnejší výraz. Uznesenie Rady vlády pre vedu a techniku je prílohou k Predkladacej správe.  

Dňa 26. novembra 2007 bol návrh zákona prerokovaný v Hospodárskej a sociálnej rade vlády SR a schválený bez pripomienok. 

Dňa 11. decembra 2007 bol návrh zákona prerokovaný aj v Rade pre vlády Slovenskej republiky pre verejnú správu, ktorá súhlasila, aby návrh zákona bol predložený na prerokovanie vo vláde Slovenskej republiky po zapracovaní pripomienok Ministerstva financií SR. Uznesenie Rady vlády pre verejnú správu je v Prílohe 2 k Predkladacej správe. Návrh zákona bol upravený na základe pripomienok Ministerstva financií SR.
 
Dňa 8. januára 2008 bol návrh zákona prerokovaný v Legislatívnej rade vlády Slovenskej republiky so záverom, že rokovanie je prerušené, aby nové znenie návrhu zákona so zapracovanými pripomienkami Legislatívnej rady vlády SR jej bolo predložené k nahliadnutiu.  Dňa 21. januára 2008 bolo nové znenie návrhu zákona so zapracovanými pripomienkami Legislatívnej rady vlády SR z 8.1. 2008 prerokované v Legislatívnej rade vlády. Na tomto rokovaní Legislatívna rada vlády SR odporučila predložiť materiál na rokovanie vlády SR po zapracovaní ďalších pripomienok. Všetky pripomienky z oboch rokovaní Legislatívnej rady vlády sú do materiálu predkladaného na rokovanie vlády SR zapracované. 
Akceptované pripomienky Legislatívnej rady vlády sú:
-	bol vypustený § 26b – etika vo výskume a vývoji,
-	bolo vypustené Centrum pre hodnotenie spôsobilosti v Centre vedecko-technických informácií SR. Administratívnym, materiálnym a  finančným zabezpečením činnosti hodnotiteľskej komisie (poradný orgán MŠ SR) môže byť poverená hociktorá podriadená organizácia interným príkazom, 
-	bol upravený charakter špecializovaných organizácií výskumu a vývoja na špecializované organizácie vedy a techniky,
-	vykonané zmeny týkajúce sa Agentúry na podporu výskumu a vývoja,
-	v súvislosti s transpozíciou „Smernice Rady 2005//71/ES z 12. októbra 2005 o osobitnom postupe prijímania cudzincov tretích krajín na účely vedeckého výskumu“ 
boli doplnené články III. a  IV., ktorými sa novelizuje
„zákon  č. 48/2002 Z. z. o pobyte cudzincov a o zmene a doplnení niektorých zákonov“ a „zákon č. 5/2004 Z. z. o službách zamestnanosti a o zmene a doplnení niektorých zákonov“,
-	boli vykonané  legislatívno-technické úpravy, ktoré vyvolali následné ďalšie drobné zmeny.  

Príloha 1 k Predkladacej správe

Uznesenie
z rokovania Rady vlády Slovenskej republiky pre vedu a techniku
dňa 22. novembra 2007 k materiálu
„návrh Zákon, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov“

Rada vlády Slovenskej republiky pre vedu a techniku na svojom rokovaní dňa 22. novembra 2007 materiál prerokovala a odporučila ho vláde Slovenskej republiky po zapracovaní pripomienok prerokovať  a schváliť.

Pripomienky Rady vlády Slovenskej republiky pre vedu a techniku:
•	do §2 doplniť definíciu „inovácií“,
•	z definícií vypustiť definíciu národného centra výskumu a vývoja,
•	definíciu „centra excelentnosti“ upraviť tak, aby centrum excelentnosti bolo označenie pre organizácie výskumu pôsobiace v oblasti základného výskumu,
•	vypustiť označenie „špecializované“ z názvu špecializované organizácie výskumu a vývoja a nahradiť ho vhodnejším označením,
•	v definíciách  špecializovaných pracovísk výskumu a vývoja:
-	vypustiť definíciu „technologické centrum“,
-	špecializované pracoviská zamerať len na aplikáciu výsledkov výskumu a vývoja do praxe a zriaďovať ich ako právne subjekty podľa Obchodného zákonníka,
-	dopracovať definíciu „výskumno-vývojové centrum“ tak, že jeho vytvorením vznikne nový  právny subjekt – obchodná spoločnosť  v zmysle Obchodného zákonníka,
-	bližšie špecifikovať obsah definícií špecializovaných pracovísk výskumu a vývoja, 
•	vypustiť §25a a §25b, ktoré sa týkajú odvetvových projektov výskumu a vývoja,
•	upraviť periódu hodnotenia organizácií výskumu a vývoja na 6-ročné obdobie tak, aby bola v súlade s periódou hodnotenia vysokých škôl Akreditačnou komisiou,
•	z hodnotenia spôsobilosti organizácií výskumu a vývoja vypustiť vysoké školy (vysoké školy sú hodnotenie Akreditačnou komisiou),
•	dopracovať ustanovenia, ktoré umožnia poskytovať investičnú pomoc (investičné stimuly) na výskum a vývoj.

Príloha 2 k Predkladacej správe

Uznesenie
Rady vlády SR pre verejnú správu zo dňa 11. decembra 2007
k návrhu zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a zákon              č.  ..../2007 Z. z. o investičnej pomoci
Rada vlády SR pre verejnú správu
A.	prerokovala

A.1. 	návrh zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a zákon č.  ..../2007 Z. z. o investičnej pomoci.

B.	konštatovala, že

B.1.	materiál bol vypracovaný na základe Plánu legislatívnych úloh vlády SR na rok 2007 a na základe “Zásad návrhu zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a o organizácii ústrednej štátnej správy v znení neskorších predpisov”, ktoré boli už pripomienkované Radou vlády SR pre vedu a techniku. Cieľom materiálu je zaviesť definíciu inovácií, aby bolo možné vidieť rozdiel medzi výskumom, vývojom a inováciami, ustanoviť osobitnú kategóriu organizácií výskumu a vývoja, ktorou je centrum excelentnosti výskumu, definovať typy špecializovaných organizácií zamerané na prenos a podporu prenosu výsledkov výskumu a vývoja do praxe, skvalitniť poskytovanie finančných prostriedkov prostredníctvom Agentúry na podporu výskumu a vývoja, skvalitniť proces poskytovania prostriedkov prostredníctvom štátnych programov výskumu a vývoja a štátnych programov rozvoja infraštruktúry výskumu a vývoja, zaviesť systém pravidelného hodnotenia organizácií výskumu a vývoja v SR pre poskytovanie účelových prostriedkov štátneho rozpočtu, zabezpečiť podmienky pre dodržiavanie etických aspektov vo výskume a vývoji. Dokument obsahuje aj návrh ustanovení, ktorými sa transponuje Smernica Rady 2005/71/ES z 12.10.2005 o osobitnom postupe prijímania štátnych príslušníkov tretích krajín na účely výskumu a vývoja a návrh ustanovení na úpravu poskytovania investičnej pomoci na výskum a vývoj.
Súčasťou predloženého materiálu je vyhodnotenie medzirezortného pripomienkového konania, z ktorého vyplýva, že materiál sa predkladá na rokovanie vlády SR s rozporom so Zväzom priemyselných výskumných a vývojových organizácií v otázke zaradenia “organizácie aplikovaného výskumu a vývoja” medzi právnické osoby so sídlom na území SR, ktorých hlavnou činnosťou je prenos výsledkov výskumu a vývoja do praxe.

C.	vzala na vedomie
C.1.ústne otázky a stanoviská členov rady vlády k návrhu zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a zákon č.  ..../2007 Z. z. o investičnej pomoci. 
D.	súhlasila
D.1. s prerokovaním  návrhu zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a zákon č.  ..../2007 Z. z. o investičnej pomoci vo vláde s tým, že bude návrh zákona zosúladený so zákonom o rozpočtových pravidlách (požiadavka MF SR).
E.   odporučila
	predsedovi Rady vlády SR pre verejnú správu a podpredsedovi vlády a ministrovi vnútra SR
E.1. informovať predsedu vlády o stanovisku Rady vlády SR pre verejnú správu k návrhu zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a zákon č.  ..../2007 Z. z. o investičnej pomoci. 

	      Robert Kaliňák	
                                                                  predseda  Rady vlády SR pre verejnú správu	                                   a podpredseda vlády a minister vnútra SR 
                                                                                             
                                                                                                v. z.

Vladimír Čečot
   podpredseda Rady vlády SR pre verejnú správu
     		a štátny tajomník Ministerstva vnútra SR